Съобщение на КФН

София, 24.09.2014

Във връзка с поредната манипулативна публикация във в. „Капитал” от 23.09.2014 г. със заглавие: „Масово говорене за спасяване на КТБ с държавни пари”, отразена и в други медии, която се отнася до срещата между КФН и Експертния консултативен съвет по проблемите на икономическата група КТБ АД (ЕКС), КФН съобщава следното:

На проведената на 19.09.2014 г. среща между КФН и ЕКС, посветена на цялостната ситуация около КТБ АД, Комисията изрази позиция, че оздравяването на КТБ като системна банка е единственото решение, с което могат да се предотвратят преки или косвени негативни ефекти върху цялата икономика, бизнеса и вложителите, както и да се предотврати загубата на работни места. По време на разговорите, поради липса на окончателна оценка за състоянието на банката, не е обсъждано дали спасяването на КТБ да бъде извършено с държавни или с частни средства. Общо бе мнението на участниците в срещата, че решението за оздравяване на банката трябва да е работещо, законосъобразно и полезно за обществото. Внушението на цитираната статия на в. „Капитал”, че председателят на КФН Стоян Мавродиев е част от публичните фигури, които: „...признават, че оздравяването на КТБ и отварянето й минава през държавна помощ, т.е. използването на средства на данъкоплатеца.”, освен, че е откровена лъжа, представлява и вредна манипулация за целия финансов сектор, по една чувствителна за цялото българско общество тема.

Както бе съобщено след разговорите, председателят на КФН пое ангажимент пред работодателите и синдикатите да свика Консултативния съвет за финансова стабилност (КСФС), на който да внесе пакета от писмено представени от ЕКС, експертни, законово обосновани техни предложения, които преди това ще бъдат официално предоставени в Комисията. Всички участници в срещата изразиха общата си тревога и загриженост от състоянието на КТБ и заявиха решимостта си за съвместни действия за запазване на финансовата стабилност у нас. Те се обединиха около тезата, че решенията за КТБ трябва да са в рамките на закона и да се вземат само след като стане публична пълната информация за състоянието на банката. Стремежът е да се търси оздравяването й като най-важното е да не се допусне загуба на доверие в банковата система, загуба на работни места и системен риск за финансовия сектор и бизнеса в България.

На срещата с ЕКС КФН предостави и подробна информация за състоянието на поднадзорните си лица от групата КТБ, както и предприетите надзорни мерки като напр. спирането на търговията с акции на дружествата от групата на регулиран пазар до 25 ноември 2014 г.

Представителите на КФН не са предлагали като мярка за излизане от кризата смяна на Управителния съвет или управителя на БНБ, както и каквито и да било други структурни или персонални промени в Централната банка. Принципна позиция на Комисията и нейния председател е да се спазва институционална коректност и да не се дава оценка за работата на други институции. Подобни оценки, както и предложения за структурни и персонални промени в институции като БНБ са в правомощията на Народното събрание на Република България и на парламентарно представените партии.

Дописката и интерпретации на в. „Капитал” и медиите, които препечатват материала, не отразяват коректно казаното по време на срещата на 19.09. 2014 г. и са част от консистентната манипулативна редакционна политика на групата „Икономедиа” АД, насочена срещу КФН и нейните членове. Подчертаваме, че основните резултати от срещата, както и тезите, около които се обединиха участниците, бяха изнесени пред медии след срещата на брифинг, даден от председателя на КФН Стоян Мавродиев, съвместно с Огнян Донев, председател на КРИБ и Сашо Дончев, председател на УС на БСК като казаното от тях съществено се различава от написаното в статията на в. „Капитал”, поради което КФН оценява материала като некоректен и поръчков.

Всякакви опити на вестника за налагане на неистинни тези и внушения представляват зловредни манипулации и са неуважение и саботаж на усилията както на КФН, така и на работодателските и синдикалните организации за намиране на работещо, законосъобразно и полезно за обществото решение за преодоляване на кризата около „КТБ” АД.

Въпреки липсата на законови правомощия за регулиране на банките и осъществяване на банков надзор, и съответно липсата на законоустановени задължения за това, но поради факта, че е член на КСФС и в това си качество, КФН още веднъж заявява, че е на разположение с целия си експертен потенциал на всички институции и цялото общество, за намирането на законообосновано и работещо решение за КТБ, подчинено на запазването на финансовата стабилност в държавата и изцяло в полза за всички български граждани.